**ORDIN**

**nr ....................din ......................2024**

**pentru modificarea și completarea** **Regulamentului privind gestionarea și operarea conturilor din registrul Uniunii al emisiilor de gaze cu efect de seră, aflate sub jurisdicția statului român, aprobat prin Ordinul ministrului mediului, apelor și pădurilor nr. 668/2022**

Având în vedere referatul Direcției Generale Evaluare Impact, Controlul Poluării și Schimbări Climatice nr. DGEICPSC/125472/12.02.2024

În baza prevederilor Regulamentului delegat (UE) 2023/2904 al Comisiei din 25 octombrie 2023 de modificare a Regulamentului delegat (UE) 2019/1122 de completare a Directivei 2003/87/CE a Parlamentului European și a Consiliului în ceea ce privește funcționarea registrului Uniunii,

În temeiul art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare și al art. 13 alin. (4) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare,

**ministrul mediului, apelor și pădurilor** emite următorul

**O R D I N :**

**Art. I** – Regulamentul privind gestionarea și operarea conturilor din registrul Uniunii al emisiilor de gaze cu efect de seră, aflate sub jurisdicția statului român, aprobat prin Ordinul ministrului mediului, apelor și pădurilor nr. 668/2022, publicat în Monitorul Oficial al României, Partea I nr. 379 din 18 aprilie 2022, se modifică și se completează după cum urmează:

1. **La articolul 1, după alineatul 3 se introduce un nou alineat, alin. (4) cu următorul cuprins:**

,,**(4)** În sensul prezentului ordin, termenul de operator se referă la: instalațiile staționare, operatorii de aeronave și companiile de transport maritim.”

1. **La articolul 2** litera b) se abrogă.
2. **La articolul 2, literele g), h), k) și m) se modifică și vor avea următorul cuprins:**

,,**g)** asigură suport tehnic reprezentanților autorizați ai conturilor prevăzute la art. 4;

**h)** transferă certificatele de emisii de gaze cu efect de seră în contul operatorilor instalațiilor staționare și operatorilor de aeronave conform Deciziei Comisiei europene de aprobare a alocării cu titlu gratuit a certificatelor de emisii de gaze cu efect de seră, pentru fiecare an din perioada de comercializare;

........................................................................................................................

**k)** o dată la 5 ani, solicită titularilor de conturi prevăzute la art. 4 lit. b), c) și e) şi verificatorilor depunerea documentelor prevăzute la art. 8, pentru a verifica dacă datele pentru deschiderea contului sunt în continuare complete, actualizate, exacte şi reale;

…………………………………………………………………………………………….…

**m)** înregistrează în registrul Uniunii verificatorii acreditaţi în conformitate cu criteriile prevăzute în anexa II la Regulamentul de punere în aplicare (UE) nr. 2.067/2018 al Comisiei din 19 decembrie 2018 privind verificarea datelor şi acreditarea verificatorilor în temeiul Directivei 2003/87/CE a Parlamentului European şi a Consiliului, cu modificările şi completările ulterioare și a verificatorilor acreditați în temeiul Regulamentului (CE) nr. 765/2008 al Parlamentului European și al Consiliului din 9 iulie 2008 de stabilire a cerințelor de acreditare și de supraveghere a pieței în ceea ce privește comercializarea produselor și de abrogare a Regulamentului (CEE) nr. 339/93 și a Regulamentului (UE) 757/ 2015 privind monitorizarea, raportarea și verificarea emisiilor de gaze cu efect de seră generate de transportul maritim și de modificare a Directivei 2009/16/CE.”

1. **La articolul 4, după litera d) se introduce o nouă literă, lit. e) cu următorul cuprins:**

,,**e)** conturi ale operatorilor maritimi asociate companiilor de transport maritim, definite conform art. 3 lit. d) din Regulamentul UE nr. 2015/757 privind monitorizarea, raportarea și verificarea emisiilor de dioxid de carbon generate de transportul maritim și de modificare a Directivei 2009/16/CE, cu modificările și completările ulterioare.”

1. **La articolul 6, după litera d) se introduce o nouă literă, lit. e), cu următorul cuprins:**

,,**e)** informațiile declarate de titularii de cont și reprezentanții autorizați ca urmare a imposibilității verificării în totalitate a informațiilor declarate de aceștia în conformitate cu prevederile Regulamentului delegat (UE) 2019/1122, cu modificările şi completările ulterioare.”

1. **La articolul 8, alineatele (2) și (3) se modifică și vor avea următorul cuprins:**

,,**(2)** În cazul în care reprezentanţii nominalizaţi nu sunt cetăţeni români, documentele solicitate, inclusiv copia documentului de identitate, vor fi însoţite de o traducere legalizată în limba română.

**(3)** Cel puţin unul dintre reprezentanţii autorizaţi ai unui cont de depozit al instalațiilor staționare trebuie să fie angajat direct al organizaţiei.”

**7**. **La articolul 8, după alineatul (3) se introduc 4 noi alineate, alin. (4)-(7), cu următorul cuprins**:

,,**(4)** Titularii conturilor de tranzacționare și cel puțin unul dintre reprezentanții autorizați desemnat de aceștia trebuie să aibă reședința permanentă în România și să fie înregistrați în scopuri de TVA (taxa pe valoarea adăugată) în România.

**(5)** Documentele care stau la baza deschiderii conturilor sau înregistrării verificatorilor în registrul Uniunii, care nu sunt în limba română vor fi însoțite de o traducere legalizată în limba română.

**(6)** În situația în care documentul de mandatare pentru operatorii maritimi prevăzut la alin. 3 din anexa VIIa la Regulamentul delegat (UE) 2019/1122, cu modificările și completările ulterioare, este redactat în altă limbă decât limba română, trebuie însoțit de o traducere autorizată în limba engleză și o traducere legalizată în limba română.

**(7)** Administratorul național poate solicita ca cel puțin unul dintre reprezentanții autorizați ai unui cont să aibă reședința permanentă în România, cu excepția reprezentanților verificatorilor.”

1. **Articolul 9 se modifică și va avea următorul cuprins:**

,, Art. 9

 **(1)** Pentru îndeplinirea obligaţiei de conformare, în scopul validării emisiilor pentru anul anterior, operatorii au obligaţia de a selecta din lista verificatorilor înregistraţi de administratorul naţional verificatorul care a verificat raportul de monitorizare.

**(2)** Operatorii au obligaţia ca, până la data de 31 martie a fiecărui an, să îşi introducă în contul

 deschis în registrul Uniunii cifra emisiilor aferente anului anterior.

**(3)** În cazul în care, la data de 1 aprilie a fiecărui an, nu este introdusă şi validată cifra emisiilor

 verificate pentru anul anterior, contul se blochează automat.”

**(4)** Operaţiunile care se pot iniţia în cazul unui cont blocat sunt:

a) introducerea cifrei emisiilor verificate;

b) restituirea unui număr de certificate de emisii de gaze cu efect de seră egal cu numărul total al emisiilor provenite de la instalaţia respectivă;

c) actualizarea datelor aferente contului.

**(5)** Ridicarea măsurilor de blocare a conturilor se va realiza la momentul îndeplinirii cerinţelor prevăzute la art. 22 alin. (2) din Hotărârea Guvernului nr. 780/2006, cu modificările şi completările ulterioare.

**(6)** În cazul în care un cont de operator este preluat de un nou titular de cont, noul titular de cont preia obligația de a restitui certificatele restante ale vechiului titular de cont, în cazul în care vechiul titular de cont este neconform.”

1. **La articolul 11, alineatul (1) se modifică și va avea următorul cuprins:**

,,**(1)** Valoarea tarifului pentru deschiderea conturilor prevăzute la art. 4 lit. b), c) și e), este de 200 de euro, achitată prin echivalentul în lei la cursul de schimb leu/euro al Băncii Naționale a României în vigoare la data efectuării plății.”

**Art. II** - Prezentul ordin se publică în Monitorul Oficial al României, Partea I.

**MINISTRUL MEDIULUI, APELOR ȘI PĂDURILOR**

**Mircea FECHET**

**Avizat,**

**Secretar de Stat Președinte ANPM**

**Dan-Ștefan CHIRU Laurențiu-Alexandru PĂȘTINARU**

**Secretar General**

**Alexandru AVRAM**

**Secretar General Adjunct**

**Teodor DULCEAȚĂ**

**Direcția Generală Resurse Umane, Juridică și Relația cu Parlamentul**

**Director general Cristina DUMITRESCU**

**Direcției Generală Evaluare Impact, Controlul Poluării și Schimbări Climatice**

**Director general Dorina MOCANU**

**Director general adjunct Nicoleta DATCU**

 **Direcția Schimbări Climatice, ANPM**

 **Director Mihaela ROȘU**

**Elaborat:**

**Sergiu CRUCEANU, consilier superior, Livia DINICĂ, șef serviciu Reglementare**

**Serviciul Reglementare și Implementare Gaze cu Efect de Gaze și Administrare**

**în Domeniul Climei , MMAP Conturi Naționale, ANPM**